P. Frešo, poslanec: (2008-10-21):
Celý problém s druhým pilierom, ako som aj počúval pozorne diskusiu aj koaličných, aj opozičných partnerov, vyplýva z jedného zásadného neporozumenia, a to neporozumenie je v tom, že zatiaľ čo opozícia prijíma na seba zodpovednosť nielen za to, čo budeme hodovať tento rok, alebo nanajvýš budúci rok, ale aj za to, ako sa budú mať naše deti, akým spôsobom bude vyrezať táto krajina možno za tri roky, možno za päť, pätnásť, dvadsať rokov. To zodpovedné rozhodnutie, ktoré urobila minulá vláda, myslím si, že zodpovedné rozhodnutie, ktoré nás aj zachránilo pred súčasnou finančnou krízou, bolo, že časť budúceho dlho, alebo teda dlhu, ktorý vzniká z demografickej krízy vlastne presunulo, respektíve rozhodlo sa riešiť už teraz a umožnilo ľuďom sporiť si na svojich osobných účtoch na svoje budúce dôchodky. Pojem demografická kríza je trochu iný, ako ho tu vysvetľovala pani ministerka svojím papekovým prirovnaním. Pojem demografickej krízy je zodpovednosť voči našim nasledovníkom rovnako ako zodpovednosť voči generácii, ktorá dnes poberá dôchodky. Ten hlavný argument je, že politik musí byť dosť zodpovedný na to, aby nekonal len v prospech jednej konkrétnej skupiny, musí konať v prospech spoločnosti ako celku, na to tu bol zvolený, na to jeden poslanec zastupuje, keď to rozrátame na počet ľudí, zhruba 35-tisíc občanov Slovenska. To znamená, že jeho osobné záujmy, alebo dokonca aj záujmy momentálne marketingové jeho politickej strany musia ísť bokom, a preto si myslím, že keď už hovoríme o starých ľuďoch, tak, samozrejme, mali by sme hovoriť aj o našich deťoch. Tá kríza je niečo, čomu sa môžeme tešiť na jednej strane z hľadiska toho, že áno, starne populácia v zmysle takom, že ľudia sa dožívajú vyššieho veku. Na druhej strane treba povedať, že ak dôjdeme za necelých 40 rokov do stavu, že na jedného dôchodcu naozaj budú dvaja ľudia v produktívnom veku, tak musíme tejto generácii, ale nie až o 40 rokov, ale teraz vyslať jasný odkaz, či si prajeme, aby naše deti mali dvoj- až trojnásobné odvody, inými slovami, aby naše deti pri rovnakej námahe mali polovičné platy. To je niečo, čo naozaj rozdeľuje ten pohľad medzi koalíciou a opozíciou, to znamená, zatiaľ čo koalícia hovorí nie, nezáleží nám tom, čo bude potom, nezáleží nám na tom, čo zjeme na budúci rok, tak opozícia hovorí, že nie, malo by nám záležať a mali by sme byť zodpovední voči ľuďom, ktorí si sporia na svoje dôchodky. Je úplne irelevantné, čo je napísané v dôvodovej správe z hľadiska toho, že vyháňanie ľudí z druhého piliera je fakt. Bolo tu spomenutých viacero príkladov, počnúc porovnávaním s nebankovými subjektmi cez veľké bubliny ohľadne krachov penzijných fondov, až pokračujú cez absolútnu ignoráciu názorov Národnej banky Slovenska či prípadne akékoľvek výkyvy, ktoré boli spomenuté, sú vydávané za to, že druhý pilier je niečo nestabilné. Druhý pilier je skutočne riešením pre naše deti a z toho hľadiska je aj riešením pre mladé rodiny, lebo z demografie je zrejmé, že o súčasnú generáciu, ktorá je v produktívnom veku, bude ťažké sa postarať, pokiaľ demografická kríza bude, a zrejme bude. Na toto som nepočul žiadnu fundovanú odpoveď zo strany koalície ani pani ministerky, ktorá by sa pokúsila čo len náznakom túto vec vyvrátiť. Nepočul som žiadnu teóriu, naopak, stále som počul neustále búšenie do toho, že peniaze sa neprejedia. To už je taká elementárna pravda, že o nej nemá veľký zmysel sa sporiť, peniaze sú naplánované v štátnom rozpočte. Pani ministerka, predpokladám, že zaň vo vláde zdvihla ruku, čiže to, čo tu rozpráva, je rozdiel od toho, za čo ona sama hlasovala, kde sa ráta s 10 miliardami príjmu. Pokiaľ ide o tú okamžitú spotrebu a o uhrádzanie dlhu Sociálnej poisťovne, to je predsa vec, ktorá sa nazýva transformačným nákladom a myslím si, že táto generácia a súčasná politická garnitúra by nemala dávať ruky preč od problému transformačného nákladu a mala by naozaj zodpovedne pristúpiť k tomu, čomu budú čeliť naše deti. Inými slovami, samozrejme, som proti tomu, aby sa znova otváral druhý pilier, samozrejme, som proti tomu, aby sa otváral v atmosfére absolútnej hystérie a vyvolávania paniky, vyvolávania paniky zo strany vládnych predstaviteľov, dokonca aj vecami, ktoré sa dajú nazvať, že to sú klamstvá. Pokiaľ niekto hovorí, že opozícia  reprezentuje DSS-ky, to je proste hlúposť. Jednoducho opozícia sa správa zodpovedne voči našim aj vašim vlastným deťom. Ja chápem, že možno niekto si povie, že je dobre tak, možno sa to mojich detí netýka, lebo si zarobím na sociálnych podnikoch. Ja tomu rozumiem. Ale túto príležitosť nemajú všetci a nemalo by to byť o tom, že prijímame zákony len v prospech straníckych nominantov a z pohľadu straníckych nominantov. Mali by sme naozaj v zmysle na to, že zastupujeme občanov a v tomto zmysle predložený návrh zákona nerieši ich problémy. Je mi veľmi smutno, keď som nepočul žiadne riešenie z hľadiska demografickej krízy zo strany koalície. Tak potom je zrejmý návrh, nechajme veci tak, nechajme občanov sporiť, možno niekto príde s niečím múdrejším. Čo sa týka dotácie štátneho rozpočtu, ktorá sa predpokladá z peňazí ľudí, ktorí sporia v druhom dôchodkovom pilieri. Ja si myslím, že táto vláda má možnosti šetriť. Zaviazala sa k tomu že o 20 % zníži prebujnejú byrokraciu. Vláda sa takisto zaviazala k väčšej transparentnosti a k rôznym ďalším veciam, ktoré sú priamo vo vládnom programe. Avšak má problém toto plniť. Má problém to plniť, a preto sa rozhodla, že to bude plniť za peniaze sporiteľov, ktorým ale neponúka nič. A to je ten hlavný problém, pre ktorý je opozícia proti. Inými slovami za to, že dostanú sa peniaze do štátneho rozpočtu ľudí, ktorí si sporia na svojich osobných účtoch, táto vláda neponúka tým ľuďom nič. Je to ten prípad klasický, dajte peniaze a my vám niečo sľúbime. Že o 20, o 30, o 40 rokov možno snáď niekto ten účet zaplatí. Ja by som sa tomu veľmi neusmieval v prípade koaličných poslancov, lebo tento scenár sa už stal v roku 1990 a v nasledujúcich rokoch. Existujú aj ľudia, ktorí 30, 40 rokov tvrdo pracovali a dostali veľmi, veľmi mizerné dôchodky. A bolo to presne z týchto istých princípov, ktoré navrhujete vy dnes. To znamená, vtedajšie plánované hospodárstvo robilo čo? Prejedalo dôchodky. Robilo to isté, o čo sa tu teraz pokúšate, to znamená, naozaj prejedalo peniaze okamžite, nerobilo žiadne investície do budúcnosti, nesporilo ľuďom na dôchodky a jednoducho nechalo ich úplne, úplne naholo. Odhliadnuc od toho je tu ešte jedna vec, keď hovoríme o tom, že tento zákon by mal čeliť finančnej kríze. No, ale veď tento zákon priamo ďalšiu finančnú krízu zakladá. Postavenú na demografickej kríze. Inými slovami, pokiaľ sa dostanú naši potomkovia do situácie a koniec koncov aj my sami, že naše deti sa budú musieť dvaja skladať na jeden dôchodok, tak naozaj to bude kríza. Naozaj pôjde o krízu, ktorú ale zakladáme po tieto dni v tomto parlamente. Čo sa týka tej debaty medzi koalíciou a opozíciou, ja si uvedomujem, že nie je jednoduché sa riadiť týmito ekonomickými pravidlami. Ja si uvedomujem, že možno koalícia je v pozícii istého hráča v kasíne, ktorý vidí veľký jackpot. Ale ten jackpot nepatrí koalícii. Ten jackpot patrí ľuďom, ktorí si dnes sporia na svoje dôchodky. A nie je morálne a nie je správne a dokonca nie je čestné im na tieto dôchodky siahať. A nielen im siahať tým, že budeme umelo v nich živiť strach z krízy a budeme šíriť paniku, ale aj inými spôsobmi, ktoré tu boli spomenuté. Napríklad núteným predĺžením povinnej doby sporenia. Neexistuje taký ekonomický výpočet, ktorý by hovoril, a dokonca ani známy to leták, ktorý ministerstvo distribuovalo, ktorý zničil snáď každý odborník, ktorý niečo znamená v oblasti ekonómie, neexistuje taký prepočet, ktorý by hovoril, koľko rokov povinnej doby sporenia je vhodných. Veď tam je jeden prechodný mechanizmus, ktorý úplne jasne hovorí o tom, že pokiaľ niekto sporí menej, tak sa mu zarátajú o to viac príslušné roky v prvom pilieri. V tomto zmysle si myslím, že by mala pani ministerka naozaj vstať a povedať, že je to pravda. Je to pravda, lebo je to napísané v zákone. Rovnako, ako by mala vstať a povedať, že je pravda, že aj tieto vklady sú viacej garantované ako vklady v bankách, že sa robia denné porovnávania, že sú povinné matky dokladať, pokiaľ mu niektorý z tých fondov je menej výkonný, ako je priemer na trhu a tak ďalej. V každom prípade sme v situácii, keď vládna koalícia je zaslepená množstvom miliárd, ktoré sú uložené na dôchodkových účtoch jednotlivých sporiteľov. To, čo povinnosťou opozície je, poslať jasnú správu voličom. Nedajte sa zvyklať, nedajte si siahnuť na svoje úspory a naozaj táto vláda, ktorá je chamtivá a ktorá by potrebovala dnes spotrebovať vaše peniaze tu nebude večne. Ďakujem pekne. (Potlesk.)